પુણાગામ અર્જુનનગર સોસાયટીમાં રહેતા એમ્બોઇડરી કારખાનેદાર અશોકભાઈ કાળુભાઈ માંગરોળિયા સાડીઓ માર્કેટમાંથી લાવીને તેમાં મજૂરીથી એમ્બોઇડરીનું જોબવર્ક કરે છે. જાન્યુઆરીમાં તેઓ હરિઓમ માર્કેટના વેપારી દિલીપ સિંગ અને જીતેન્દ્રકુમાર પાસેથી દલાલ રાકેશ નાયક હસ્તકે જોબવર્કનું કામ રૂ.14.59 લાખનું કર્યું હતું. જેની મજૂરીના નાણાં બે મહિનામાં આપવાનો વાયદો કર્યો હતો. ઉપરાંત અન્ય 10 કારખાનેદારોએ પણ બન્ને વેપારીઓ પાસેથી સાડીઓમાં જોબવર્કનું કામ કરીને તેમની પણ મજૂરી નાણાં રૂ.88.15 લાખ લેવાના બાકી છે. 11 કારખાનેદારો પાસેથી બન્ને વેપારીઓ 1 કરોડનું સાડીઓમાં જોબવર્ક કરાવીને નાણાં ન ચૂકવી રાતોરાત દુકાન બંધ કરીને ભાગી ગયા હતા. આખરે કારખાનેદારે સલાબતપુરા પોલીસમાં ફરિયાદ કરી હતી. જેના આધારે પોલીસે હરિઓમ માર્કેટના વેપારી દિલીપ યશપાલ સિંગ (રહે. એકતા એપાર્ટમેન્ટ, ઉધના), ભાગીદાર જિતેન્દ્ન શ્રીકમલ સિંગ અને કાપડદલાલ રાકેશ નાયક ઉર્ફે મજનુ સામે ગુનો નોંધી તપાસ શરૂ કરી છે.